কাজের চাপে কান্নাকাটি নয়, মাত্র ১৭ দিনে ১০১৩ ফর্ম আপলোড করে নজির মহিলা বিএলও পূজা ঘোষের

বীরভূম: এসআইআর (SIR-Special Intensive Revision) ফর্ম ফিল আপ ও তথ্য ডিজিটাইজেশনকে কেন্দ্র করে রাজ্যজুড়ে যখন ক্ষোভ, চাপ ও অভিযোগ বেড়েই চলেছে, তখন ঠিক উলটো দৃষ্টান্ত গড়ে নজর কাড়লেন বীরভূমের (Birbhum) মহিলা বিএলও (BLO-Booth Level Officer) পূজা ঘোষ। মাত্র ১৭ দিনেই প্রায় ১০০ শতাংশ ফর্ম ডিজিটাইজেশনের কাজ সম্পন্ন করে নতুন রেকর্ড তৈরি করেছেন তিনি।

বীরভূম জেলার লাভপুর বিধানসভার ১৬৬ নম্বর অংশের বিএলও পূজা ঘোষের বুথে মোট ভোটার সংখ্যা ১০১৭ জন। তাঁদের মধ্যে ১০১৪ জনের ফর্ম সংগ্রহ ও সম্পূর্ণ তথ্য আপলোড করেছেন তিনি। হিসেব অনুযায়ী, মাত্র ১৭ দিনে করেছেন ৯৯.৯১ শতাংশ কাজ। এমন সাফল্যই এখন জেলার আলোচনার কেন্দ্রবিন্দু।

আরও পড়ুন: পাঁচ বছরের শিশুকে দেওয়া মেয়াদ উত্তীর্ণ যক্ষার ওষুধ! মালদায় মৃত্যুর সঙ্গে পাঞ্জা লড়ছে মেহেক

বর্তমান পরিস্থিতিতে বেশ কয়েকজন বিএলও অতিরিক্ত চাপ সহ্য করতে না পেরে অসুস্থ হয়ে পড়ছেন, এমনকি কারও আত্মহত্যার পথ বেছে নেওয়ার খবরও মিলেছে। সেই প্রেক্ষাপটে পূজা ঘোষের কাজকে অনেকেই দৃষ্টান্ত হিসেবে দেখছেন।

এত দ্রুত কাজ কীভাবে সম্ভব হল? পূজা জানান, শুরু থেকেই লক্ষ্য নির্দিষ্ট ছিল। প্রতিদিন নির্দিষ্ট সংখ্যক ফর্ম আপলোড করার পরিকল্পনা নেন তিনি। তাঁর কথায়,“প্রতিদিন ১৫০ ফর্ম আপলোড করার লক্ষ্যমাত্রা ঠিক করেছিলাম। রাতে ১১টা থেকে ভোর ৪টা পর্যন্ত নিরবচ্ছিন্নভাবে কাজ করেছি। রাতে সার্ভার ভালো থাকে, তাই কাজ দ্রুত হয়েছে।” তবে তিনজন ভোটারের ক্ষেত্রে তথ্য অনলাইনে ‘নট ফাউন্ড’ দেখানোয় তাঁদের ফর্ম আপলোড করা সম্ভব হয়নি বলে জানিয়েছেন তিনি। বিষয়টি সংশ্লিষ্ট দফতরকে অবহিত করা হয়েছে।

কাজের চাপে অনেক বিএলও যখন মানসিক ভেঙে পড়ছেন, সেখানে পূজা বার্তা দিয়ে বলেছেন, “পারব না। এই মানসিকতা দূর করতে হবে। চাপ তো সব কাজেই আছে। মনোসংযোগ থাকলে কাজ করা সম্ভব। আত্মহত্যা বা হতাশা কোনও সমাধান নয়।”

তাঁর এই সাফল্য রাজ্যের বিএলওদের মধ্যে একদিকে অনুপ্রেরণা জাগিয়েছে, অন্যদিকে প্রশাসনের কাছেও ইতিবাচক বার্তা পৌঁছে দিয়েছে। সঠিক পরিকল্পনা ও কঠোর পরিশ্রমে নির্ধারিত কাজ সময়ের আগেই সম্পন্ন করা সম্ভব।